Kanker eis nóg ŉ Afrikaanse musieklegendeJammies Jamneck. Foto: Facebook Skaars ŉ week nadat Fredi Nest ter ruste gelê is ná ŉ kort stryd teen kanker, het kanker nog ŉ Pretoriase musieklegende se lewe geëis. Die komediant, akteur, aanbieder en sanger, Jammies Jamneck (66), ŉ inwoner van Silverton in die ooste van Pretoria, is Maandag omstreek 01:00 in die Steve Biko-hospitaal oorlede weens pankreaskanker. Christa Lombard, ŉ jarelange familievriend, het Maandag aan Maroela Media gesê Jamneck is in Mei met kolonkanker gediagnoseer. “Jammies het in April erge maagpyn begin kry wat nie wou weggaan nie en dit het net erger geword,” het Lombard gesê. “Die kanker is ná ŉ gastroskopie opgetel.” Jamneck is op 2 Julie in die hospitaal opgeneem en is op 6 Julie geopereer. “Tydens die operasie het sy dokters gesien daar is groter moeilikheid. Meer toetse het bepaal dit is pankreaskanker wat versprei het.” Hy is sedert hy in die hospitaal opgeneem is nie weer ontslaan nie. Jamneck het vinnig in die vermaaklikheidswêreld gewild geraak vir sy uitmuntende klavier- en kitaarspel en het onder meer in die orkeste van Groep Twee, Touch of Class, Anneli van Rooyen en Rina Hugo gespeel. Hy het mense laat skater met sy pittige sêgoed en grappe en kon ook verskeie geluide naboots. Hy was ŉ gereelde gas op die immergewilde televisie program, Spies en Plessis, waar hy met al sy talente gespog het. Jamneck laat sy vrou, Gerrie, en twee seuns, Conrad en Franco, asook ŉ kleinseun agter. Inligting oor sy gedenkdiens sal later bekend gemaak word. * Lees Maroela Media se huldeblyk aan Jammies Jamneck hier.